Gediminas Šerkšnys

Gediminas Šerkšnys (g. 1948 m. vasario 11 d. Kaune) – Lietuvos Respublikos Aukščiausiosios Tarybos akto dėl Lietuvos nepriklausomos valstybės atstatymo signataras, buvęs LR užsienio reikalų viceministras.

 Biografija 
1972 m. baigė Kauno medicinos institutą, biofizikas. 1979 m. apgynė technikos mokslų kandidato disertaciją iš techninės kibernetikos (nuo 1993 m. matematikos daktaras, nostrifikavus disertaciją). Kauno fizikinių techninių energetikos problemų instituto darbuotojas, nuo 1981 iki 1988 m. Kauno kardiologijos instituto vyresnysis mokslinis bendradarbis, vėliau – BĮ „Baltic Amadeus" skyriaus vadovas. Mokslinių interesų kryptys – optimizacijos teorija, dirbtinis intelektas.

1988 m. Lietuvos Sąjūdžio Kauno iniciatyvinės grupės narys, Užsienio reikalų komiteto pirmininkas, Lietuvos Kompiuterininkų sąjungos, TSRS Mokslų Akademijos Dirbtinio intelekto asociacijos steigėjas.

Nuo 1990 m. LR Aukščiausiosios Tarybos-Atkuriamojo Seimo deputatas, Valstybės atkūrimo komisijos pirmininkas. Nuo 1991 m. rugpjūčio iki 1993 m. sausio mėn. LR užsienio reikalų ministro pavaduotojas, 1992 m. LR Vyriausybės ministras be portfelio, Valstybės derybų su Rusijos Federacija dėl kariuomenės išvedimo ir kitų klausimų delegacijos koordinatorius ir narys.

Nuo 1993 m. iki 1997 m. buvo TŪB „A. Abišala ir partneriai. Konsultacinė firma" Vilniaus, po to Kauno skyriaus vadovas. 

Nuo 1997 m. sausio 6 d. pasiruošimo deryboms su Europos Sąjunga dėl narystės delegacijos vadovas, nuo 1997 m. gruodžio 15d. LR nepaprastasis ir įgaliotasis ambasadorius, nuo 1998 m. birželio 10 d. LR užsienio reikalų viceministras, atsakingas už integraciją į Europos Sąjungą, derybų su Šventuoju sostu delegacijos vadovas. Kartu su kitais LR URM viceministrais (kaip Jonas Rudalevičius, Oskaras Jusys) savo įsakymais pažeidė LR Vyriausybės nutarimą, kai komandiruotės laikotarpiu Dariui Jurgelevičiui buvo neteisėtai apskaičiuota 48 543 Lt ir išmokėta 33 000 Lt darbo užmokesčio vykstant į kelionę su ESBO misija į Moldovą „Pelningoji Moldova“ // „D. Jurgelevičius: gyvenimas ant teisėtumo ribos“  (psl. 3), lrytas.lt.

2000-2006 m. - Lietuvos nuolatinis atstovas Jungtinėse Tautose, 2001-2004 m. buvo Vystimosi ir populiacijos komisijos biuro narys, o 2003 m. - šios Komisijos Prezidentas, 2006 m. - ECOSOC viceprezidentas.

2006 m. vasario - gegužės mėn. - URM ambasadorius ypatingiems pavedimams, vėliau - Lietuvos specialiosios misijos Afganistane vadovas. 2007 - 2008 m. - ambasadorius ypatingiems pavedimams, Lietuvos pagalbos Afganistanui koordinatorius.

Nuo 2008 m. spalio 7 d. - Lietuvos Respublikos Nuolatinis atstovas prie Europos Tarybos Strasbūre. (URM inf.)

Vedęs, žmona Elena, gydytoja pediatrė, sūnus Narimantas, dukra RamintaBiografija Seimo svetainėje .

 Šaltiniai 

Kategorija:Kovo 11 akto signatarai
Kategorija:Lietuvos ministrai be portfelio
Kategorija:Lietuvos užsienio reikalų viceministrai
Kategorija:Lietuvos ambasadoriai prie Jungtinių Tautų
Kategorija:Lietuvos ambasadoriai prie Europos Tarybos